Diari Oficial de la Generalitat Valenciana


Sumari del DOGV 2873, del 20-11-1996 (1996/840031)

REIAL DECRET 2307/1996, de 31 d'octubre, sobre traspàs a la Comunitat Valenciana dels mitjans adscrits a la gestió encomanada en matèria d'agricultura, Fons Espanyol de Garantia Agrària (FEGA).
-------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1996/10/31/2307/dof/vci/html**

### Dades del document

Número de DOGV
:   2873

Data del DOGV
:   20-11-1996

Secció del DOGV
:   DISPOSICIONS GENERALS

Número del document
:   1996/840031


Data del document
:   31-10-1996

Organisme emissor
:   Presidència del Govern

Tipus de document
:   Reial decret

Correcció d'errades

REIAL DECRET 2307/1996, de 31 d'octubre, sobre traspàs a la Comunitat Valenciana dels mitjans adscrits a la gestió encomanada en matèria d'agricultura, Fons Espanyol de Garantia Agrària (FEGA).   
La Constitució Espanyola reserva a l'Estat, en l'article 149.1.13a, la competència sobre les bases i la coordinació de la planificació general de l'activitat econòmica, i en l'article 148.1.7a estableix que les comunitats autònomes podran assumir competències en matèria d'agricultura i ramaderia, d'acord amb l'ordenació general de l'economia.  
D'altra banda, l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, atribueix a la Generalitat Valenciana, en l'article 34.1.4, la competència exclusiva en matèria d'agricultura i ramaderia, d'acord amb les bases i l'ordenació de l'activitat econòmica general i la política monetària de l'Estat.  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 15, regula els convenis de comanda de gestió.  
Finalment, el Reial Decret 4015/1982, de 29 de desembre, determina les normes i el procediment a què han d'ajustar-se els traspassos de funcions i serveis de l'Administració de l'Estat a la Comunitat Valenciana.  
Com que s'ha acordat el traspàs de mitjans vinculats a les funcions que corresponen a les competències autonòmiques i com que també entre el Ministeri d'Agricultura, Pesca i Alimentació i la Comunitat Valenciana s'ha acordat el conveni de comanda de gestió respecte a les actuacions relatives a la intervenció i la regulació de mercats, és procedent traspassar els mitjans personals i pressupostaris necessaris per a la gestió esmentada.  
De conformitat amb allò disposat en el Reial Decret esmentat que també regula el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, aquesta Comissió va adoptar, en la reunió del dia 14 d'octubre de 1996, el corresponent acord, la virtualitat pràctica del qual n'exigeix l'aprovació per part del Govern mitjançant reial decret.  
Per tant, i en compliment d'allò disposat en la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques i després de la deliberació prèvia del Consell de Ministres en la reunió del dia 31 d'octubre de 1996,  
DECRETE  
Article 1  
S'aprova l'Acord de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, adoptat pel Ple en data 14 d'octubre de 1996, sobre traspàs a la Comunitat Valenciana dels mitjans personals i pressupostaris necessaris per a la gestió respecte a les actuacions relatives a la intervenció i regulació dels mercats, el qual es transcriu com a annex d'aquest Reial Decret.  
 Article 2  
En conseqüència, queden traspassats a la Comunitat Valenciana els béns, els drets, les obligacions, el personal i els crèdits pressupostaris que es relacionen en l'Acord de la Comissió Mixta, en els termes que s'hi especifiquen.  
Article 3  
El traspàs a què fa referència aquest Reial Decret serà efectiu a partir del dia assenyalat en l'Acord de la Comissió Mixta esmentada, sense perjudici que el Ministeri d'Agricultura, Pesca i Alimentació faça, fins a l'entrada en vigor d'aquest Reial Decret, els actes administratius necessaris per al manteniment dels serveis en el mateix règim i nivell de funcionament que tenien en el moment de l'adopció de l'Acord.  
Article 4  
Els crèdits pressupostaris que es determinen, d'acord amb la relació número 3 de l'annex, seran donats de baixa en els conceptes pressupostaris corresponents i transferits pel Ministeri d'Economia i Hisenda als conceptes habilitats en la secció 32 dels Pressupostos Generals de l'Estat, destinats a finançar el cost dels serveis assumits per les comunitats autònomes, després que el Ministeri d'Agricultura, Pesca i Alimentació remeta al departament esmentat els certificats respectius de retenció de crèdit, per tal de complimentar el que disposa la vigent normativa sobre els Pressupostos Generals de l'Estat per a 1996.  
Disposició final única  
Aquest Reial Decret vigirà l'endemà de la publicació en el Boletín Oficial del Estado.  
Madrid, 31 d'octubre de 1996  
JUAN CARLOS R.  
El ministre d'Administracions Públiques,  
MARIANO RAJOY BREY  
ANNEX  
El Sr. Antonio Bueno Rodríguez i la Sra. Catalina Escuín Palop, secretaris de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana,  
Certifiquen  
Que en la sessió plenària de la Comissió Mixta, celebrada el dia 14 d'octubre de 1996, va adoptar-se un acord pel qual eren traspassats a la Comunitat Valenciana els mitjans personals i pressupostaris corresponents a la gestió de les funcions i els serveis en matèria d'agricultura (FEGA), en els termes que tot seguit s'esmenten:  
A) Referència a les normes constitucionals, estatutàries i legals en què s'empara el traspàs  
La Constitució en l'article 148.1.7a estableix que les comunitats autònomes podran assumir competències en matèria d'agricultura i ramaderia, d'acord amb l'ordenament general de l'economia.  
L'article 149.1.13a reserva a l'Estat la competència sobre les bases i la coordinació de la planificació general de l'activitat econòmica.  
L'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, en l'article 34.1.14 atribueix a la Generalitat Valenciana la competència exclusiva en matèria d'agricultura i ramaderia, d'acord amb les bases i l'ordenament de l'activitat econòmica i general i la política monetària de l'Estat.  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 15, regula els convenis de comanda de gestió.  
Finalment, la disposició transitòria quarta de l'Estatut d'Autonomia de la Comunitat Valenciana i el Reial Decret 4015/1992, de 29 de desembre, regulen el funcionament de la Comissió Mixta de Transferències i també la forma i les condicions a les quals s'han d'ajustar els traspassos de funcions i serveis de l'Administració de l'Estat a aquesta Comunitat Autònoma.  
Com que s'ha acordat el traspàs de mitjans vinculats a les funcions que corresponen a les competències autonòmiques i com que també entre el Ministeri d'Agricultura, Pesca i Alimentació i la Comunitat Valenciana s'ha acordat el conveni de comanda de gestió respecte a les actuacions relatives a la intervenció i la regulació de mercats, és procedent traspassar els mitjans personals i pressupostaris necessaris per a la gestió esmentada, i completar el personal traspassat a la Comunitat Autònoma per a l'exercici de les competències en aquesta matèria amb el que es recull en aquest Acord.   
   
B) Mitjans personals adscrits als serveis la gestió dels quals és assumida per la Comunitat Valenciana i són traspassats a aquesta  
1. El personal adscrit als serveis la gestió dels quals exercirà la Comunitat Valenciana, i que queda reflectit en la relació adjunta número 2, passarà a dependre de la Comunitat Valenciana en els termes legalment previstos en el seu Estatut d'Autonomia i les altres normes aplicables en cada cas i en les mateixes circumstàncies que s'especifiquen en els seus expedients personals.  
2. La Subsecretaria del Ministeri d'Agricultura, Pesca i Alimentació notificarà a les persones interessades el traspàs i la nova situació administrativa tan aviat com el Govern aprove aquest Acord per reial decret. Igualment, serà remesa als òrgans competents de la Comunitat Valenciana una còpia certificada de tots els expedients d'aquest personal traspassat i els certificats d'havers referits a les quantitats meritades durant 1996.  
C) Béns, drets i obligacions que són traspassats  
1. Són traspassats a la Comunitat Valenciana els béns immobles i drets detallats en la relació adjunta número 1.  
2. En el termini d'un mes des de la publicació del Reial Decret pel qual s'aprova aquest Acord seran signades les actes de lliurament i recepció del mobiliari, equip i material inventariable corresponents.  
D) Valoració definitiva de les càrregues financeres corresponents als mitjans personals i pressupostaris corresponents a la gestió de les funcions i dels serveis que es traspassen  
1. La valoració definitiva del cost efectiu que, en pessetes de 1990, correspon als mitjans adscrits als serveis traspassats a la Comunitat Valenciana és de 999.956.881 PTA.   
2. El finançament, en pessetes de 1996, que correspon al cost efectiu anual dels mitjans que es traspassen queda reflectit en la relació adjunta número 3.  
3. El cost efectiu que figura detallat en els quadres de valoració de la relació número 3 serà finançat de la forma següent:  
Transitòriament, fins que el cost efectiu siga computat per a revisar el percentatge de participació de la Comunitat Autònoma en els ingressos de l'Estat, el cost total serà finançat mitjançant la consolidació, en la secció 32 dels Pressupostos Generals de l'Estat, dels crèdits relatius als distints components del cost esmentat, pels imports que es determinen, susceptibles d'actualització pels mecanismes generals previstos en cada llei de pressupostos.  
Les diferències possibles que es produesquen en el període transitori a què fa referència el paràgraf anterior, respecte del finançament dels serveis transferits, seran objecte de regulació al tancament de l'exercici econòmic, mitjançant la presentació dels comptes i estats justificatius corresponents davant una comissió de liquidació que es constituirà al Ministeri d'Economia i Hisenda.  
E) Inventari de la documentació  
El lliurament de la documentació i els expedients que s'amplien serà realitzat en el termini d'un mes des de la publicació del Reial Decret pel qual s'aprova aquest Acord, i segons allò establert en l'article 8 del Reial Decret 4015/1982, de 29 de desembre.  
F) Data d'efectivitat del traspàs  
 El traspàs objecte d'aquest Acord serà efectiu a partir del dia 16 d'octubre de 1996.  
I, perquè conste, lliurem aquest certificat.  
Madrid, 14 d'octubre de 1996.- Els secretaris de la Comissió Mixta: Antonio Bueno Rodríguez i Catalina Escuín Palop.


Còpia Permalink ELI